Kjukefluer

Kjukefluer (Odiniidae) er en liten familie av små fluer som oftest er grå med mørkere flekker. Larvene lever i gangene til ulike slags vedborende og minerende insekter. Bare én art er sikkert funnet i Norge.

Utseende 
Små til middelsstore fluer (2-5 mm lange), tettbygde med kraftige børster på hodet og kroppen. De fleste artene er grå med mørkere flekker. Hodet er stort og rundt med store, runde fasettøyne. Ved innerkanten av hvert fasettøye sitter 4-5 kraftige børster. Pannen er bred med tre punktøyne, som hos noen arter sitter på en stor, opphøyet trekant. Antennene er av vanlig fluetype, ganske korte og tre-leddete. Oppe på det andre leddet sitter det en kort børste. Det tredje leddet er forholdsvis stort og avrundet, med en antennebørste (arista) på oversiden nær roten. De har kinnbørster (vibrissae) og vanligvis også flere kraftige børster langs underkanten av hodet. Brystet (thorax) er vanligvis gråfarget av tett bestøvning, med kraftige børster på ryggen og på sidene. Vingene er temmelig korte og brede, vanligvis med små, mørke flekker. Beina er korte og kraftige med lange hår. Bakkroppen er dekket av lange, kraftige hår, vanligvis grå med mørke flekker. Larvene er forholdsvis lange og slanke, pølseformede, litt tilspisset i hodeenden.

Levevis 
Larvene lever i gangene til vedborende insekter. De kan være assosiert med biller (praktbiller, snutebiller, barkbiller, skyggebiller og bastardbukker), tovinger (urmygg og Hesperinidae) og treborende sommerfugler. De unge larvene lever av de vedborende insektenes avføring og matrester, men de utvokste larvene er rovdyr som spiser de vedborende insektenes larve- og puppestadium. Larvene kan også være kannibaler og spise mindre artsfrender. De voksne insektene kan ofte finnes på kjuker eller andre vedlevende sopp, og ved sår på trær der de drikker utflytende sevje. De fleste medlemmene av denne familien blir regnet som sjeldne fluer.

Systematisk inndeling 

 Ordenen tovinger, Diptera
 Underordenen høyere fluer, Cyclorrhapha
 Gruppen Schizophora
 Overfamilien Opomyzoidea
 Familien kjukefluer Odiniidae
 Underfamilien Traginopinae
 Slekten Traginops Coquillett  – ikke i Europa
 Slekten Schildomyia Malloch  – Sør- og Mellom-Amerika, en art i Japan
 Underfamilien Odiniinae
 Slekten Neoalticomerus Hendel, 1903
 Neoalticomerus formosus (Loew, 1844)  – funnet i Sverige og Finland, foreløpig ikke i Norge
 Slekten Odinia Robineau-Desvoidy, 1830
 Odinia boletina (Zetterstedt, 1848)  – funnet i Sverige og Finland, foreløpig ikke i Norge
 Odinia meijerei Collin, 1952  – funnet i Finland
 Odinia ornata (Zetterstedt, 1838)  – den eneste arten som er kjent fra Norge
 Odinia xanthocera Collin, 1952  – funnet i Finland
 Slekten Turanodinia Stackelberg  – ørkenstrøk i Sentral-Asia og kanskje også i Afrika

Referanser

Kilder 
 Papp, L. 1998. Family Odiniidae. I: Papp, L. og Darvas, B. (red.): Contributions to a Manual of Palaearctic Diptera. 3: 233-242. Science Herald, Budapest.
 Fauna Europa (2004) Fauna Europaea version 1.1,  www.faunaeur.org – utbredelsesdatabase for europeiske dyr.

Eksterne lenker 
 

Fluer